賦半齋送張清卿分教嘉定
作者：吳泳
朝代：宋

paragraphs: 斗城將軍半段鎗，漢宮美人半額粧。
碧眼禪僧坐空室，花雨半床雲半窗。
道如大路皆可遵，不間不界難爲人。
卓哉聖人門，猶惜二三子。
冉求只向中道畫，季路僅及升堂止。
窮山必到嵩華顛，窮水必極崑崙源。
若非身心實造詣，未免口耳空啾喧。
子歸試取羣書讀，飽秣吾駒飯吾僕。
却將全體爲渠說，盪出峨眉半輪月。